ทริกเกอร์ฟันด์ตปท. อาการหนักกว่าหุ้นไทย
ความเสี่ยงที่สำคัญสำหรับการลงทุนในทริกเกอร์ฟันด์ก็คือ ปัญหาเรื่องของสภาพคล่อง
27 ส.ค. 2558

โดย...ทีมข่าวหุ้น-ตลาดทุน
ปีนี้เป็นอีกปีหนึ่งที่ “ทริกเกอร์ฟันด์” หรือกองทุนที่ตั้งเป้าหมายผลตอบแทนภายในระยะเวลาที่กำหนด ได้รับความนิยมจากนักลงทุน
เพราะข้อมูลจากบริษัท มอร์นิ่งสตาร์ รีเสิร์ช (ประเทศไทย) ชี้ให้เห็นว่า ตั้งแต่ต้นปีจนถึงวันที่ 24 ส.ค. 2558 มีทริกเกอร์ฟันด์ออกมามากถึง 84 กองทุน มูลค่าสินทรัพย์รวมตอนเปิดขายครั้งแรก 3.7 หมื่นล้านบาท
ในจำนวนนี้แบ่งเป็นการลงทุนในหุ้นไทยจำนวน 23 กองทุน มูลค่าเปิดขายครั้งแรกประมาณ 7,400 ล้านบาท ลงทุนในหุ้นต่างประเทศ 52 กองทุน มูลค่าขายครั้งแรกประมาณ 2.5 หมื่นล้านบาท และลงทุนในน้ำมัน 9 กองทุน มูลค่าขายครั้งแรกประมาณ 4,600 ล้านบาท
ขณะที่ผลตอบแทนเป้าหมายเฉลี่ยจะอยู่ที่ 6% สำหรับทริกเกอร์ฟันด์หุ้นไทย หุ้นต่างประเทศ เฉลี่ยประมาณ 8% เท่ากับกองทุนน้ำมันฯที่ตั้งเป้าหมายไว้ 8% โดยอายุกองทุนจะอยู่ระหว่าง 6 เดือน ถึง 1 ปี 
สาเหตุที่ทริกเกอร์ฟันด์ได้รับความนิยมมากมายขนาดนี้ ก็เป็นเพราะก่อนหน้านี้ทำผลงานที่ยอดเยี่ยมเอาไว้ บางกองทุนตั้งขึ้นมาไม่กี่วันก็สามารถทำผลตอบแทนได้ตามเป้าหมาย
แต่ปีนี้โดยเฉพาะไม่กี่วันมานี้ “ทริกเกอร์ฟันด์” กลับต้องเจอกับความผันผวนอย่างรุนแรงและขาดทุนกันถ้วนหน้า ไม่ว่าจะเป็นหุ้นไทยหรือหุ้นต่างประเทศ
ผลตอบแทนตั้งแต่ต้นปีจนถึงวันที่ 24 ส.ค. 2558 ทริกเกอร์ฟันด์ที่ยังทำผลตอบแทนไม่ได้ตามเป้าหมายและยังไม่ได้ปิดกองทุนมีอยู่ 65 กองทุน (มูลค่าทรัพย์สินสุทธิ 2.41 หมื่นล้านบาท) ขาดทุนตั้งแต่ 10-24% 
ทริกเกอร์ฟันด์ที่อาการหนักที่สุด คือ ทริกเกอร์หุ้นจีน เพราะ 10 กองทุนที่เหลืออยู่ขาดทุนเฉลี่ย 24% ในขณะที่ทริกเกอร์หุ้นเอเชียและเยอรมนี ขาดทุนเฉลี่ย 17% ทริกเกอร์หุ้นไทยขาดทุนเฉลี่ย 14% และกองทุนที่เหลือขาดทุนเฉลี่ยพอๆ กันที่ 10%
ถ้าเป็นกองทุนหุ้นธรรมดา เชื่อว่าจะมีนักลงทุนจำนวนไม่น้อยที่ “ยอมขาดทุน” ตัดสินใจขายทิ้ง แต่เมื่อเป็นทริกเกอร์ฟันด์ก็ไม่สามารถทำแบบนั้นได้ จะต้องถือไว้จนกว่าจะครบอายุของกองทุนแล้วค่อยมาคิดอีกครั้งว่าจะขาดออกหรือลงทุนต่อไป
“ความเสี่ยงที่สำคัญสำหรับการลงทุนในทริกเกอร์ฟันด์ก็คือ ปัญหาเรื่องของสภาพคล่องที่นักลงทุนไม่สามารถขายคืนหน่วยลงทุนได้ก่อนกองทุนครบกำหนด หรือกองทุนทำผลตอบแทนได้ถึงเป้าหมาย” กิตติคุณ ธนรัตนพัฒนกิจ นักวิเคราะห์กองทุน บริษัท มอร์นิ่งสตาร์ รีเสิร์ช (ประเทศไทย) กล่าว
และยังหมายความว่า “นักลงทุนไม่สามารถขาดตัดขาดทุน หรือกำหนดช่วงในการรับการขาดทุนได้” กิตติคุณ กล่าว
มาถึงตอนนี้นักลงทุนคงทำได้อย่างเดียว คือ ฝากความหวังไว้กับผู้จัดการกองทุนว่า จะทำผลตอบแทนตีตื้นกลับมาได้ อย่างน้อยก็ให้ขาดทุนน้อยที่สุด หรือดีที่สุดก็ให้กลับมาเท่าทุน แต่ทริกเกอร์ฟันด์บางกองทุนก็เกินความสามารถที่ผู้จัดการกองทุนจะจัดการได้
ผู้จัดการกองทุน บริษัทหลักทรัพย์จัดการกองทุน (บลจ.) แห่งหนึ่งยอมรับว่า “ในสถานการณ์ปัจจุบันและระยะเวลาที่เหลือของกองทุน การทำให้ได้กำไรตามเป้าหมายเป็นเรื่องยากมาก อย่างดีที่สุดก็แค่กลับไปเท่าทุน และหลังจากครบเวลา ก็เปลี่ยนเป็นกองทุนเปิด”
อย่างไรก็ตาม สำหรับนักลงทุนที่ยังมั่นใจในสินทรัพย์ที่เข้าไปลงทุน และเชื่อฝีมือการบริหารของผู้จัดการกองทุน ยังสามารถลงทุนต่อเนื่องได้หลังจากกองทุนจะครบอายุไปแล้ว เพราะแม้ว่าในระยะสั้นจะผันผวน แต่การลงทุนระยะยาวไม่เคยทำให้ผิดหวัง